Bħala parti mill-impenn tagħha li tipproteġi lill-konsumaturi online, il-Kummissjoni Ewropea kkoordinat skrinjar (“sweep” (indaġni)) tas-siti web, bl-għan li titkixxef f'liema bnadi l-konsumaturi fl-UE qed ikunu soġġetti għal kontenut li jippromwovi ħaġa b'oħra jew prodotti li ma jkunux minnhom fil-kuntest tal-coronavirus. Ir-riżultati jindikaw li, wara s-sejħa tal-Kummissjoni, il-pjattaformi neħħew jew ibblokkaw miljuni ta' reklami qarrieqa jew prodotti mniżżla għal bejgħ. L-indaġni, li twettqet min-Network ta' Kooperazzjoni għall-Protezzjoni tal-Konsumatur (CPC - Consumer Protection Cooperation), kienet maqsuma f'żewġ partijiet: skrinjar ta' livell għoli tal-pjattaforma online, u analiżi fil-fond ta' siti web u reklami speċifiċi b'rabta mal-prodotti li għalihom hemm domanda qawwija minħabba l-coronavirus. Didier Reynders, il-Kummissarju għall-Ġustizzja, qal: “Il-pjattaformi online ewlenin kellhom rispons pożittiv għas-sejħa tal-Kummissjoni Ewropea biex jittrattaw ir-reklami mhux minnhom u l-offerti qarrieqa u wrew impenn ċar li jneħħu l-kontenut dannuż. Madankollu kif indikat minn din l-indaġni ta' dan l-aħħar, il-kummerċjanti qarrieqa jibqgħu jsibu modi ġodda biex jisfruttaw il-vulnerabbiltajiet tal-konsumaturi, jiżgiċċaw il-verifiki algoritmiċi u jistabbilixxu siti web ġodda. F'nofs pandemija globali, trid tkun konxju minn dan bħala konsumatur, ma hemm l-ebda kura mirakoluża online. Ninsab grat li l-awtoritajiet nazzjonali tal-konsumatur qegħdin b'seba' għajnejn u qed jaħdmu id f'id mal-Kummissjoni biex jipproteġu lill-konsumaturi online.” Sejbiet ewlenin L-Awtoritajiet tal-Protezzjoni tal-Konsumatur ta' 27 pajjiż ħadu sehem fl-iskrinjar ta' livell għoli tal-pjattaformi u ppreżentaw 126 tweġiba li jikkonċernaw kemm il-kumpaniji li l-Kummissjoni kienet f'kuntatt regolari magħhom kif ukoll atturi nazzjonali addizzjonali. Ingħatat attenzjoni partikolari għall-iskrinjar tal-offerti b'rabta mal-maskri protettivi u t-tagħmir protettiv għar-ras, il-ġellijiet sanitizzanti, il-kits għall-ittestjar kif ukoll l-ikel, is-suppliment tal-ikel u l-prodotti mhux tal-ikel li allegatament għandhom effett ta' fejqan b'rabta mal-coronavirus. Fi 38 każ, l-awtoritajiet tas-CPC sabu għadd ta' reklami jew offerti dubjużi li jikkonċernaw prodotti rreklamati b'mod qarrieqi fil-kuntest tal-coronavirus, dikjarazzjonijiet vasti li prodott partikolari seta' jippreveni jew ifejjaq infezzjoni, u prezzijiet eċċessivi. Barra minn hekk, dan l-iskrinjar ħareġ fil-beraħ li l-kummerċjanti qarrieqa qed jużaw prattiki predatorji ġodda li jagħmluha aktar diffiċli jinqabdu, bħal dikjarazzjonijiet impliċiti ta' kwalitajiet ta' fejqan tal-prodotti b'illustrazzjonijiet grafiċi jew stampi, jew saħansitra kliem spellut ħażin apposta biex jiġu evitati l-filtri awtomatiċi bbażati fuq it-testi. B'mod kumplessiv, l-iskrinjar wera li l-iskambju kontinwu bejn il-Kummissjoni u l-pjattaformi online ewlenin qed jagħti l-frott tiegħu. Pereżempju, Google bblokka jew neħħa aktar minn 80 miljun reklam b'rabta mal-coronavirus (globalment), eBay ibblokka jew neħħa aktar minn 17-il miljun prodott imniżżel għal bejgħ mill-post tas-suq globali tiegħu li jiksru r-regoli tal-konsumaturi tal-UE; u Amazon osserva tnaqqis ta' 77% fil-prodotti li kull ġimgħa jitniżżlu ġodda għal bejgħ b'dikjarazzjonijiet relatati mal-coronavirus meta mqabbel ma' Marzu. L-indaġni fil-fond kienet tinvolvi 268 sit web, li 206 minnhom spiċċaw taħt il-lenti għal investigazzjoni ulterjuri għal ksur potenzjali tal-liġi tal-konsumatur tal-UE. Kien hemm 88 sit web li kien fihom prodotti b'dikjarazzjonijiet ta' allegat fejqan jew effetti preventivi kontra l-coronavirus; 30 sit web kien fihom dikjarazzjonijiet mhux preċiżi dwar l-iskarsezza tal-prodotti; 24 sit web kienu suspettati li wettqu prattiki inġusti biex jistabbilixxu prezzijiet eċċessivi. L-indaġni kixfet ukoll li f'39 każ, il-prezz tal-bejgħ u l-prezz tal-unità ma ntwerewx b'mod ċar, faċli li tidentifikah u li tista' taqrah. Barra minn hekk, l-awtoritajiet tas-CPC osservaw ukoll li l-konsumaturi ma ngħatawx informazzjoni ċara u komprensiva dwar l-aspetti rilevanti kollha, bħall-identità tal-kummerċjant (f'58 sit web), l-indirizz ġeografiku tal-istabbiliment tal-kummerċjant (f'62 sit web) jew id-dettalji ta' kuntatt tal-kummerċjant (f'58 sit web). Il-passi li jmiss Illum il-Kummissjoni aġġornat il-parir tagħha lill-konsumaturi u appellat lill-pjattaformi biex jibqgħu viġilanti u jissoktaw bl-isforzi tagħhom biex jipprovdu rispons regolari lill-Kummissjoni u lill-awtoritajiet tal-konsumatur. Il-Kummissjoni se tikkoordina l-kooperazzjoni bejn l-awtoritajiet tas-CPC u r-reġistri tad-dominji, li jistgħu jintalbu jagħlqu siti web dannużi. Apparti minn hekk, il-Kummissjoni se tkompli tikkoopera u twettaq skambju ta' informazzjoni mal-korpi awtoregolatorji tar-reklamar dwar l-iżvilupp ta' għodda awtomatiċi biex ir-reklami qarrieqa jiġu individwati. Sfond Il-Kummissjoni ilha taħdem sa mill-bidu ta' Marzu biex tipproteġi lill-konsumaturi online minn reklami mhux minnhom u prattiki kummerċjali qarrieqa fil-kuntest tal-coronavirus. Bħala parti minn din il-ħidma, in-Network tas-CPC, network tal-UE magħmul minn awtoritajiet responsabbli għall-infurzar tal-liġijiet tal-konsumatur tal-UE biex jitħarsu l-interessi tal-konsumaturi, qabel li ssir indaġni ġdida mill-aktar fis, relatata speċifikament mal-coronavirus. Indaġnijiet fl-UE kollha jsiru kull sena min-Network tas-CPC abbażi ta' kwestjonarju komuni mħejji mill-Kummissjoni Ewropea. Hawnhekk wieħed isib l-indaġnijiet preċedenti. Aktar informazzjoni Il-Kummissjoni se tibqa' tagħti pariri lill-konsumaturi u lill-kummerċjanti, twettaq monitoraġġ tal-prattiċi kummerċjali qarrieqa u tippubblika l-aġġornamenti rilevanti hawnhekk, flimkien mal-informazzjoni kollha dwar il-ħidma tagħha biex tevita li l-konsumaturi jaqgħu għal reklamar mhux minnu b'rabta mal-coronavirus. Hawnhekk wieħed isib aktar informazzjoni dwar l-indaġni. Iċ-Ċentri Ewropej tal-Konsumaturi (ECCs - European Consumer Centres) jagħtu pariri u jipprovdu assistenza liċ-ċittadini tal-UE b'rabta mal-mistoqsijiet tagħhom, li bosta minnhom huma relatati mal-impatt tal-coronavirus fuq servizz jew prodott li jkunu akkwistaw, u wieħed isibhom hawnhekk. Skeda informattiva rigward ir-Regolament dwar il-protezzjoni tal-konsumatur. Għal aktar informazzjoni dwar id-drittijiet tiegħek bħala konsumatur fl-UE.